
Н  А  Р  Е  Д  Б  А

ЗА ПОЖАРНАТА И АВАРИЙНА БЕЗОПАСНОСТ

НА ТЕРИТОРИЯТА НА ОБЩИНА  ТУТРАКАН

Приета с Решение № 183/25.11.2004г, изм. и доп. с Реш.№252/27.10.2005г.
ГЛАВА ПЪРВА


ОБЩИ ПОЛОЖЕНИЯ

Чл.1 С тази Наредба се уреждат отношения, права и задължения на държавните органи, фирми, предприятия, учреждения, обществени организации и граждани с цел осигуряване на пожарната и аварийната безопасност на територията на Общината.

Чл.2 Гражданите са длъжни да не създават условия за възникване и разпространение на пожари и да участвуват в предотвратяването и гасенето им.

Чл.3 Разпорежданията на специализираните органи на пожарната и аварийна безопасност, издадени в границите на тяхната компетентност, са задължителни за длъжностните лица и гражданите.

Чл.4 Решенията и указанията на Общинския съвет, Кмета на Общината , Кметовете на населени места и Кметските наместници, издадени в границите на тяхната компетентност, са задължителни за всички фирми, предприятия, учреждения, обществени организации и граждани, живеещи или временно пребиваващи на територията на Общината.

Чл.5 (1) При възникване на пожар или при необходимост от извършване на аварийно-спасителни дейности, своевременно  се уведомява териториалното поделение Районна служба за пожарна и аварийна безопасност на телефон 160.

      (2) Указания и информация се получават на телефоните в съответните кметства или в Районна служба “Пожарна и аварийна безопасност” на телефон 61-160.





  ГЛАВА ВТОРА

ОРГАНИЗАЦИЯ НА ПОЖАРНАТА И АВАРИЙНА БЕЗОПАСНОСТ

Раздел I. Общински обекти

Чл.6 (1)/изм. Реш292/27.10.2005г/ Във всеки обект, собственост на общината, се създава 

“Папка-досие” с документи, касаещи организацията на пожарната и аварийна безопасност, съобразени с изискванията на “Наредба № I – 209 за правилата и нормите за пожарна и аварийна безопасност на обектите в експлоатация”, а именно:

1. Противопожарна наредба на Общината.

2. Противопожарни инструкции на обектите.

3. Планове за действие на  ръководителите, служителите и работниците при ликвидиране на пожари и аварии.

4. Планове за осигуряване на пожарната и аварийна безопаснаст при капитални, текущи ремонти и замяна на оборудване без спиране на производствения процес.

5. Планове за евакуация.

6. /изм. Реш292/27.10.2005г/ Заповеди на Кмета на Общината, издадени на основание чл.4 от горецитираната Наредба.

7. Документи,  издадени от специализираните контролни органи на пожарната и аварийна безопасност, адресирани до общински обекти.

8. Списък с изготвените документи и разпределението им по длъжностни лица.

(2) Документи по т.1, 2, 3, 4 и 5 от ал. 1, след изготвянето им, се съгласуват с Районна служба за пожарна и аварийна безопасност.

(3) Планове за евакуация се изработват за производствени и обществени сгради за масово пребиваване на хора /с поне едно помещение с над 50 човека/ както и за читалища, детски и болнични заведения, независимо от броя.

(4) Планове за действия при ликвидиране на аварии и пожари се изработват за обекти с над 10 човека персонал.

(5) В случаите, когато ремонтите, реконструкциите или модернизацията се извършват от външни организации, плановете по т.4  се изготвят съвместно.

(6) Периодично, но поне един път годишно , плановете по т.3  и 4 се проиграват.

Чл.7 Координатори на дейността (КД) по осигуряване връзката с Районната служба за пожарнта и аварийна безопасност /РСПАБ/ се определят по населени места и общински обекти.

Раздел II. Обекти на производствени , обслужващи и търговски фирми                               






Чл.8 Координатор на дейността по осигуряване връзката с РСПАБ във фирми с персонал до 10 човека се изпълнява от ръководителя й, а при персонал над 10 човека може и от посочено от ръководителя лице.

Чл.9 (1) изм. Реш292/27.10.2005г/  Във всеки обект се създава “Папка – досие” с документи, касаещи организацията на пожарната и аварийна безопасност, съобразени с изискванията на “Наредба № I – 209 за правилата и нормите за пожарна и аварийна безопасност на обектите в експлоатация”, съдържаща: 

1. Противопожарна наредба на Общината.

2. Противопожарна инструкция на обекта.

3. Планове за действие на  ръководителите, служителите и работниците при ликвидиране на пожари и аварии.

4. Планове за осигуряване на пожарната и аварийна безопасност при капитални, текущи ремонти и замяна на оборудване без спиране на производствения процес.

5. Планове за евакуация.

6. /изм. Реш292/27.10.2005г/ Заповеди на ръководителя (управител, президент) на фирмата, издадени на основание на чл.4 от горе цитираната наредба.

7. Документи ,  издадени от специализираните органи  на пожарната и аварийна безопасност, адресирани до обекта.

8. Списък с изготвените документи и разпределението им по длъжностни лица.

(2) Документите по т.2, 3, 4, 5 и 8 на ал. 1, след изготвянето им, се съгласуват с РСПАБ.

(3) В случаите, когато ремонтите, реконструкциите или модернизацията се извършват от външни организации, плановете по т.4 на ал.1 се изготвят съвместно.

(4) Плановете за евакуация се изработват за производствени и търговски сгради и помещения за масово пребиваване на хора /с поне едно помещение с над 50 човека/.

(5) Планове за действия при ликвидиране на аварии и пожари се изработват за обекти с над 10 човека персонал.

(6) Периодично, но поне един път годишно, плановете по т.4  и 5 на ал.1 се проиграват.

ТРЕТА ГЛАВА

ИЗИСКВАНИЯ НА ПОЖАРНАТА И АВАРИЙНА БЕЗОПАСНОСТ

Раздел I. В територията на обектите

Чл.10 Територията на обектите системно се почиства от суха тревна растителност и други горими отпадъци. Горимите производствени отпадъци ежедневно се събират на пожаро  - безопасни места и периодично се изнасят извън района на обекта по предназначение.

Чл.11 (1) До всички сгради, съоръжения, противопожарен инвертар и водоизточници се осигуряват и поддържат пътища  и свободен достъп. През зимата се почистват от сняг и се опесъчават.Не се допуска спиране и паркиране на моторни превозни средства до противопожарни хидранти, водоеми и противопожарните депа на разстояние по-малко от 12 метра.

Чл.12 Противопожарните хидранти, водоеми,  противопожарните депа и байпасните връзки на водомера се обозначават, съгласно БДС 12.4.-009-83 и Наредба№ 4 (Дв.бр.77/1995 година).


    Раздел II. В личните дворове на населените места на Общината

Чл.13 (1) Складирането на груб фураж / сено, слама, царевичак и др. / може да бъде на открито и в стопански постойки.

   (2) Откритото складиране на груб фураж  /балиран и не балиран/ в личните дворове да става на добре оформени купи на групи по 3 броя и с разстояние между тях не повече от два метра, а между групите разстоянието  да не е по-малко от 6 метра. Не се препоръчва групите да са по-вече от две.

   (3) Около складирания груб фураж в личните дворове да се окоси сухата тревна растителност и да се направят минерализовани ивици с ширина най-малко два метра.

  (4) Забранява се открито складиране на груб фураж:

1. На разстояния, по-малко от шест метра от сгради /къщи, летни кухни и навеси към тях/, на три метра от оградите на съседите и на осем метра от постройките им.

2. На тротоарната ивица или уличното платно.

3. Под електрически проводници, телефонни кабели, тръбопроводи за горими и леснозапалими течности и газове и други подобни комуникации.

(5) Стопанските постройки, в които ще се складира груб фураж, трябва да са специално пригодени за целта , като задължително трябва да съответстват на следните изисквания:

1. Разстоянията до жилищната сграда да са най-малко шест метра;

2. Когато разстоянието е по-малко от шест метра, една от срещуположните външни стени съответства на изискванията за брандмауер /преградна стена/;

3. Да не се изграждат кумини в тях, а съществуващите да не се ползват;

Чл.14 При складиране на дърва, въглища и горими течности да се спазват следните изисквания:


1.Дървеният фасониран материал и дървата да се съхраняват в стопански сгради или на открито на разстояние шест метра от жилищни сгради с горим покрив или до тях, ако стената е тип брандмауер.


2. Въглищата да се внасят в помещение или навеси в сухо състояние. Височината на пласта не трябва да надвишава метър и половина. Същите да са защитени от влага и вода.


3.Съхраняването на горими течности в жилищни сгради да става при стриктно спазване изискванията на чл.411 от Наредба № 2 (ПСТН).

Чл.15 (1) Паленето на открит огън за приготвянето на зимнина (стерилизиране на храни) да става на места, които са специално пригодени за целта във вид на фурни (постройки навесен тип) или на открито,  като в тези случаи трябва да се спазват следните минимални разстояния от:


1.Жилищни сгради, летни кухни и навеси към тях, най-малко пет метра.


2. Закрити и открити складове за груб фураж, най-малко осем метра.


3. Оградите на съседите най-малко три метра.

 

(2) Място за палене на огън да се почисти в радиус на три метра от горими отпадаци, предмети и суха трева.



(3) Дървата за горене да се наредят на не по-малко от два метра от огнището във вид на купчина в количество ,необходимо за момента.



(4) Да не се използват горими течности за разпалване на огъня или подържане на горенето.

(5)Да не се използват гуми и други синтетични отпадъци и материали за разпалване и подържане на горенето.

(6)Да се осигурят две кофи с вода за загасяване на огъня при необходимост.
(7)През цялото време огънят да не се оставя без надзор.
(8)След приключване, огънят да се изгаси, като не се оставят тлеещи въглени, а пепелта изгорията се изхвърлят на определеното за целта пожаро – безопасно място.
(9)Забранява се паленето на огън при силен вятър.

Чл.16 (1) Паленето на открит огън за изгаряне на отпадъци в частните дворове (пролетно – есенно почистване) да става на места, като се спазват следните минимални разстояния,  отстоящи от:

1. Жилищни сгради, летни кухни, навеси, закрити и открити складове            за груб фураж - най – малко осем метра.

2. Короните на дърветата, електрическите и телефонни проводници, оградите на съседите - най – малко четири метра.

          (2) Купчините да са с размери не по – големи от метър и половина в диаметър и един метър високи.


 (3) Мястото за палене на огън да се почисти в радиус от четири метра от горими отпадъци, предмети и суха трева.


 (4) Да не се използуват горими течности за разпалване и поддържане на горенето.


 (5) Да не се изгарят гуми и други синтетични отпадъци, които при горенето си отделят токсични вещества.

(6) Да се осигурят две кофи с вода за гасене, а при възможност и маркуч, свързан към водопровода.

(7)  През цялото време огънят да не се оставя без надзор.
 (8) След приключване, огънят да се изгаси, като не се оставят тлеещи въглени, а пепелта изгорията се изхвърлят на определеното за целта пожаро – безопасно място.
(9)Паленето на огън да става само при тихо (безветрие) време.Паленето на огън се забранява в случаите, когато парцелът е разположен в края на населеното място до житни блокове във восъчна зрялост или горски масиви при продължителна суша.

Чл.17 Изхвърлянето на пепелта и сгурията от печки на твърдо гориво и при други паления да стават на пригодени за целта пожаро – безопасни места – негорими сандъци или кофи, в близост до които няма горими предмети. Съдовете да са с капак, който надеждно да защитава срещу разпиляване и разпалване от вятър.

Раздел   III. Сгради, помещение и съоръжения

Чл.18  След напускане на работното място всеки работник и служител е длъжен да го остави в пожаро – безопасно състояние.

Чл.19  До взриво- и пожаро-опасни комуникации и съоръжения, аварийно пожаро – защитни и пожаро-гасителни съоръжения на видно място се поставя схема, относно реда за включване и изключване при аварийни ситуации.

Чл.20  Сградите и помещенията да се оборудват с необходимите и изправни противопожарни уреди, съгласно Наредба № 2 (ПСТН). Да се обозначи местоположението им, съгласно Наредба № 4.

Чл.21  Пожароопасните и взривоопасните места, местата за тютюнопушене и пътищата за евакуация се обозначават.

Чл.22 Когато в сградата пребивават хора, всички евакуационни изходи да са отключени. 

Чл.23 Мероприятията за масово събиране на хора /над 50 човека в помещение/ се придвижват на определени за целта места, съответстващи на изискванията на Наредба №2 /ПСТН/.

Чл.24 Забранява се:

1. Преграждането и складирането в евакуационните пътища.

2. Премахване предвидените по проекта врати, стълбищни клетки, коридори, преддверия.

3. Затваряне и закриване с мебели и други предмети на електрически табла, вътрешни противопожарни кранове, противопожарни уреди.

4. Изменение на функционалното състояние на сгради и помещения в разрез с установения ред.

Раздел ІV. Електрически инсталации

Чл.25 Техническото състояние на електрическите мрежи и оборудване трябва да съответства на пожаро - безопасната експлоатация.

Чл.26 Всички неизправни електрически инсталации и съоражения, които могат да предизвикат искрене, нагряване на изолацията над допустимото, късо съединение и отказ на автоматичната защита, независимо от собствеността, незабавно се спират от експлоатация и се отстраняват до отремонтирането им.

Чл.27 Не се допускат в експлоатация електрически инсталации и съоражения при:

1. Конструктивни промени без съгласуване.

2. Нестандартни и неизправни уреди.

3. Нестандартни електрически предпазители.

4. Оставени без наблюдение /без акумулиращи печки/

5. Нарушено защитно изпълнение.

6. Нарушена инструкция за монтаж и експлоатация.

7. Извършени ремонтни дейности от лица непритежаващи необходимата квалификация

Раздел V. Системи за отопление и вентилация.


Чл.28 Отоплителните и вентилационните съоражения на сгради и помещения се устройват и експлоатират при спазване на съответните нормативни актове и техничаски изисквания, установени за тяхното производство, монтаж и използване.


Чл.29 Преди есенно – зимния отоплителен сезон, не по – късно от 01.10...., отоплителните съоръжения, уреди и инсталации /общински, производствени и лични, намиращи се на територията на Общината/ да се проверят и отремонтират. В експлоатация да се допускат само изправните.


Чл.30 Комините се почистват преди отоплителния сезон. Не се допускат в експлоатация комини:

1. Неизмазани в подпокривното пространство.

2. Незащитени отвори /без розетки и ревизионни вратички/.

Чл.31 Да се спазват следните изисквания за печките:

1. Същите да се монтират на негорима стандартна подложка /при горим под/.

2. Да са на разстояние не по – малко от един метър от горими материали и конструкции.

3. Димоотводните тръби да са с еднакви диаметри, плътно заустени, добре укрепени и монтирани на разстояние не по – малко от 80 см. от горими предмети.

Чл.32 Печките на твърдо гориво да се зареждат сутрин и да се запалват без помощта на горими течности. Преди напускане на помещението същите се почистват. При изхвърляне на пепелта и сгурията се спазват указанията на чл.17.

Раздел VІ. Новостроящи, реконструиращи и модернизиращи обекти

Чл.33 (1) За всяко ново строителство, реконструкция, модернизация и преоборудване се изготвя проект и се съгласува с РСПАБ.


(2) След завършване на обекта се издава документ от териториалното поделение на “Пожарна и аварийна безопасност” относно пожаро-безопасността на обекта.

Чл.34 Преди частични ремонти,реконструкции и модернизации без спиране на производствения процес да се изготви “План, осигуряващ пожарната и аварийна безопасност”.Разрешителните за огневи работи са съставна част на плана.

Чл.35 При ремонти, свързани с временно изключване на източници  за противопожарно водоснабдяване, ПИИ и ПГИ, се уведомява териториалното поделение на “Пожарна и аварийна безопасност”.

ГЛАВА ЧЕТВЪРТА

ОСИГУРЯВАНЕ НА ПОЖАРНАТА И АВАРИЙНА БЕЗОПАСНОСТ

Раздел   I. В горите

Чл.36 (1) След обявяване на пожароопасния сезон от Министъра на земеделието и горите на Република България, кметовете и кметските наместници по населени места в Общината организират гасачески групи.

Изготвят списъци, които съдържат:

1.Численост на гасаческата група – да е не по-малко от осем човека, на възраст от осемнадесет до шестдесет години, мъже с добро здравословно състояние и постоянно живеещи в населеното място.

2. Видове пожарогасителни съоръжения и материали, ползвани от гасаческата група. Местонахождение и отговорник.

3. Превозни средства на транспортиране до местопроизшествието и др. техника / трактори с плуг, водоноски /.

4. Начин на оповествяване.

5. Време и място на събиране.

6. Документите по точка  1, 2, 3, 4 и 5 на ал.1 след изготвяне се съгласуват с РСПАБ.


(2) Представител на “Нещатен щаб” на Общината и КД инструктират гасаческите групи, във връзка със спазването на изискванията  по техника на безопасност по отношение на дейността й.


(3) Гасаческата група се събира от Кмета, кметския наместник на населението място или от упълномощено от него лице.


(4) Проверка  на готовността на гасаческата група могат да правят инспекторите от държавния противопожарен надзор съвместно с кметовете или кметските намесници на съответните  населени места .


(5) Копие от списъците се изпраща в РСПАБ.

Чл.37  Кметовете по населено мяста и кметските наместници изпълняват задълженията по “Оперативен план” на Държавното лесничейство.

Чл.38  Забранява се паленето на огън до и в горите и извършване на дейности, които могат да доведат до запалвания и пожари.



Раздел   II. По време на жътвената кампания

Чл.39 (1) Кметовете и кметските наместници по населени места организират и провеждат мероприятия за:

1.Навременното разгласяване, разясняване и спазване изискванията на Наредба I – 153 за опазване на земеделските обекти, зърнените храни и фуражите от пожари сред населението, както и за повишаване готовността му за предотвратяване и гасене на пожарите.

2.Денонощно дежурство на телефонен пост в кметството по време на кампанията.

3. Осигуряване на подстъпи до изкуствени и естествени водоизточници.

4. Поставяне на указателни и забранителни табели, пътни знаци покрай посевите в периода на восъчна зрялост.


(2) Използване при нужда на гасаческата група във вида и в чл.36, като се актуализират гасителните средства.

Чл.40 (1) Забранява се на гражданите, туристите, пастирите, пчеларите, ловците и други, които преминават или извършват определени дейности покрай посевите и фуражните площадки:

1. Да се използват открит огън или пушене на разстояние не по – малко от петдесет метра от посеви и складове за фураж от настъпване на восъчна зрялост до окончателно прибиране на сламата.

2. Използване на сигнални ракети и огнестрелно оръжие в района на посевите след настъпване на восъчна зрялост.


(2) Гражданите са длъжни: 

1. Да не паркират моторни превозни средства и да не установяват лагери до посевите след настъпване на восъчна зрялост.

2. Да спазват указанията, предупредителните знаци и табели.

3. Да предприемат незабавни мерки за съобщаване при пожар и запалвания.

4. Да се включат в погасяването на пожара при необходимост и да изпълняват стриктно разпорежданията на ръководителя на пожарогасене.

Чл.41 Частните стопани, наемателите, арендаторите, Земеделските Кооперации и ползвателите на земеделските земи са длъжни да познават и спазват правилата за пожарна безопасност при извършване на земеделска и друга дейност върху земите, като стриктно спазват изискванията на Наредба I – 153 за опазване на земеделските обекти, зърнените храни и фуражите от пожари.

Чл.42 Изгарянето на стърнища и слама, суха трева по слогове, крайпътни ивици и други площи е забранено.

Раздел III. Есенно – зимен сезон

Чл.43 (1) След изпълнение на мероприятията от Раздел  V на  Глава III, в обектите на територията на Общината се изготвят списъци от упълномощени лица, копие от тях се изпраща в РСПАБ. В тях се отразяват:

1. Обектът.

2. Помещение.

3. Вид отоплителен уред.

4. Име, фамилия на отговорника.

5. Подпис на отговорника.

6. Забележка.

(2) На отговорниците на отоплителни уреди се извършва инструктаж.

ГЛАВА ПЕТА

РАЗПОРЕДБИ

Раздел I. Допълнителни разпоредби

&1 По смисъла на тази Наредба “обект” са всички имоти, които подлежат на контрол в съответствие с действащите правила и изисквания на пожарната и аварийна безопасност и Закона за МВР на Република България.

&2 “Брандмауер” е негорима пожаро – защитна стена с граница на пожароустойчивост два часа и половина и преминава през всички горими конструкции в сградата и излиза на тридесет сантиметра над покрива /чл.17 от Наредба №2 за Противопожарни строително – технически норми - ПСТН/.
Раздел ІІ. Административно – наказателни разпоредби

&3 (1) На нарушителите на тази Наредба се налагат административни наказания /глоби/ в размер до 500 (петстотин) лева по чл.22, ал.3 от ЗМСМА.


(2) Нарушенията на Наредбата се установяват с актове, от длъжностни лица, определени от Кмета на Общината и от органите на РПУ гр.Тутракан.


(3)  Въз основа на съставените актове, Кметът на Общината издава наказателни постановления.


(4) Установяването на нарушенията, издаването, обжалването и изпълнението на наказателните постановления се извършва по реда, предвиден в Закона за административните нарушения и наказания /ЗАНН/.

&4 (1) На длъжностните лица, на които е възложено установяване на нарушенията по Наредбата, за неизпълнение на произтичащите от това задължения се налага глоба в размер до 50.00лв.

       (2) Отговорни длъжностни лица по настоящата Наредба са кметовете на кметства в Община Тутракан, кметски наместници от Община Тутракан и други лица, посочени в Заповед на Кмета на Общината за възлагане изпълнението и контрола на Наредбата. 
&5 Наказателните постановления подлежат на обжалване пред Районен съд гр.Тутракан.

Раздел ІІІ. Преходни и заключителни разпоредби

&6. Настоящата Наредба се издава на основание чл.22 от Закона за местното самоуправление и местната администрация.

&7. Контролът по тази Наредба се възлага на Кмета на Общината.
&8. Наредбата влиза в сила седем дни от приемането на сесия на Общински съвет.

&9. Настоящата Наредба е приета с Решение №.183/25.11.04г на Общински съвет гр.Тутракан и отменя Наредбата за осигуряване на пожарна и аварийна безопасност на Община Тутракан, приета с Решение № 283/ 22.02.2001г.

